M. Hort, poslanec: (2003-09-17):
Z. Martináková, podpredsedníčka NR SR: Prosím, počuli sme návrh prednesený v mene troch poslaneckých klubov. Prosím, budeme hlasovať o tomto návrhu. (Hlasovanie.) Prítomných 78 poslancov, za návrh hlasovalo 65, proti 12 poslancov, zdržal sa 1. Návrh pána poslanca Horta sme schválili. Budeme pokračovať v rokovaní. Pán poslanec Malchárek, prosím vás aby ste zaujali svoje miesto, a prosím tiež spravodajcu, ktorým je pán Vavrík, aby zaujal svoje miesto. Budeme pokračovať v prerušenej rozprave, do ktorej sa prihlásili ešte páni poslanci Hanzel, Madej, Jasovský. Ešte skôr, ako dám slovo pánovi poslancovi Hanzelovi, chcem upozorniť, že o 18.30 hodine budeme hlasovať o návrhoch zákonov, ktoré do tohto času prerokujeme. Takže prosím vás o účasť na rokovaní, o 18.30 hodine budeme hlasovať. Pán poslanec Hanzel, nech sa páči, máte slovo. B. Hanzel, poslanec: Ďakujem pekne. Vážená pani predsedajúca, vážené kolegyne a kolegovia, dovoľte, aby som sa vyjadril k návrhu pána Malchárka, ktorý nám hovorí vlastne o tom, že by sme mali zrušiť zákon, ktorý sme nedávno prijali. Môžem povedať, že to, čo hovoril pán Malchárek, bolo absolútne kvalifikované zdôvodnenie toho, že zimné pneumatiky sú potrebné. Hovoril to ako odborník, dokonca s určitou ľútosťou, že ten návrh, ktorý predkladá, nám vôbec predkladá, aspoň tak som tomu ja rozumel. Avšak, že to, že niekto ho kritizuje a že v tlači prebehla neodborná diskusia na túto tému, je dôvod na to, aby sme stiahli predošlý zákon, to sa mi zdá trošičku slabé. Keď si len predstavíme napr. havarované deti v autobusoch, čo sa stalo nedávno, keď si predstavíme ten zlý stav pneumatík na autobusoch, tak by sme dokonca mali využiť naše právo nielen na to, ale ešte aj zvýšiť a zväčšiť kontrolu na týchto hromadných dopravných prostriedkoch, lebo ohrozujú nielen nás, ale aj naše deti. Poznám nedávny prípad, keď išla moja žena autobusom na firemnú dovolenku a chcela zastaviť autobus kvôli tomu, že pneumatiky boli úplne hladké, šofér povedal, že to je v poriadku, panička, nestarajte sa. Čiže asi takýmto spôsobom pristupujú šoféri k technickému stavu svojich vozidiel a my v podstate ako spotrebitelia ich služieb a konzumenti nemáme možnosť toto ani zastaviť, lebo predstavte si, že ak ide autobus na dovolenku, nechcete ho pustiť, tak autobus nebude a dovolenka sa zruší. Chcem povedať, že autobusové dopravy vo všeobecnosti sa nestavajú k veci tak korektne, ako by sme od nich očakávali, ani len v používaní letných pneumatík, nieto ešte v zime, lebo vyprávajú, že používajú nejaké univerzálne pneumatiky, ktoré absolútne nie sú dobré, väčšinou sú to len všelijaké protektorované gumy a v rôznom stave. Ja si myslím, že každý zodpovedný vodič chápe, že má mať na svojom vozidle pneumatiky aj so zimným dezénom vtedy, keď to treba. Súhlasím s tým, že možno sú niektoré veci v tom predošlom zákone nie celkom domyslené. Spomínali tu niektorí poslanci napr. tranzitnú dopravu cez našu republiku alebo niektoré iné veci. V tom prípade sa dohodnime, že nejakým spôsobom alebo posunieme účinnosť, alebo to vrátime nejakej expertnej skupine na posúdenie, ktorá dá k tomuto stanovisko, lebo možnože tu o tom rozprávame nie celkom na zodpovednej úrovni a nie celkom s tými znalosťami, ktoré by sme mali mať. Ale chcem povedať ešte jednu vec čo spomínal pán Malchárek, že niektorí vodiči sa ohradzovali, že pneumatiky ich môžu stáť viac ako celé vozidlo. Ja si neviem predstaviť vozidlo za 4 000 korún, lebo za toľko sa dajú kúpiť pneumatiky štyri, neviem si predstaviť vozidlo za 4 000 korún, ktoré by prešlo regulárnou technickou prehliadkou. Snáď ani tie trabanty by neprešli touto prehliadkou. Ešte chcem povedať jednu vec. Takisto sa tu argumentovalo tým, že nás veľmi kritizujú za toto, že sme prijali hlúpy zákon, a že nás ako poslancov kritizujú. Ale chcem povedať, koľko zákonov sme prijali takých, že nás podstatne viacej kritizujú a že nám dávajú všelijaké prívlastky. Takže za tento zákon, ktorý je dobrý, by sme ten prívlastok mohli aj zniesť. Ešte by som na záver chcel povedať, že ja som presvedčený, že predošlý zákon je dobrý, takže by som chcel podať procedurálny návrh, aby sme nepokračovali v prerokúvaní tohto návrhu zákona, a v prípade, že prejde ten návrh zákona napriek môjmu procedurálnemu návrhu, podám mnoho pozmeňujúcich návrhov tak, aby sa to vrátilo do tej podoby, aby bola podobná tomu, ako je to v okolitých krajinách. Ďakujem veľmi pekne. Z. Martináková, podpredsedníčka NR SR: Pani poslankyňa Bollová a pán poslanec Polka sa hlásia s faktickými poznámkami. Uzatváram možnosť hlásiť sa s faktickými poznámkami. Pani poslankyňa Bollová. D. Bollová, poslankyňa: Ďakujem pekne, pani predsedajúca. K tomu, čo povedal teraz pán poslanec Hanzel, i k predkladanému návrhu chcem povedať, že už dosť dlho nebol sneh ani ľad a nehodovosť stále rastie vôbec nie ignorovaním potreby zimných pneumatík. Po našich biednych, úzkych a preťažených cestách jazdí čoraz viac bezohľadných pirátov a džigitov na mocných autách bez vodičskej praxe. Chcem poprosiť navrhovateľov a v súlade s tým, o čo požiadal pán poslanec Hanzel, aby sme odložili prerokúvanie tohto návrhu, chcem aby sa dopracovalo do tohto návrhu zákona alebo zvážilo aspoň, aby bol pripravený návrh zákona, ktorý sprísňuje normy na získanie vodičského preukazu a postihy za porušovanie pravidiel cestnej premávky, za nekvalitnú a nezodpovednú kontrolu technického stavu dopravných prostriedkov, ktoré ohrozujú životy i majetok občanov na cestách. Vopred vám ďakujem. Z. Martináková, podpredsedníčka NR SR: Pán poslanec Polka. L. Polka, poslanec: Ďakujem pekne, pani podpredsedníčka. Vážené kolegyne, kolegovia, dovoľte, aby som vyjadril podporu názoru pána poslanca Hanzela a vyjadril istým spôsobom údiv nad správaním sa vedúcich pracovníkov rezortu ministerstva vnútra, dokonca ministra vnútra, ktorí zľahčovali tento problém napriek tomu, že majú detailné informácie o nehodovosti. Argumenty niektorých novinárov alebo niektorých čitateľov v niektorých médiách mi pripomínajú pomaly povstanie tkáčov v Lyone, keď sa rozbiehali stroje, pretože niekto údajne prišiel o prácu. Nehodovosť, najmä jej následky, skutočne rastie desivým tempom. A ak my budeme poľavovať v úsilí o ochranu života v záujme občanov, skutočne v tom sa nám budú ľudia smiať, nie preto, že sme stanovili isté podmienky pre jazdu na motorových vozidlách. Ak chceme ísť do absurdnosti, tým, čo používajú tie staré škodovky a jazdia na nich s letnými pneumatikami, načo sú reflektory? Veď jazdia iba v nedeľu poobede. Načo sú im predné sklá? Veď jazdia iba v teplých mesiacoch. To skutočne sú fantastické argumenty, ktoré absolútne nemôžu obstáť. Tak skutočne sa prikláňam k procedurálnemu návrhu pána poslanca Hanzela a odporúčam, aby sme tento návrh zákona odložili, nechali expertom, aby sa o týchto veciach poradili a pripravili k tomu stanovisko. Ďakujem pekne. Z. Martináková, podpredsedníčka NR SR: Pán poslanec Hanzel, chcete reagovať? Nech sa páči. B. Hanzel, poslanec: Áno, ďakujem. Ja sa chcem len poďakovať tým, ktorí sa pridali na moju stranu, a chcel by som povedať, že ja, samozrejme, si uvedomujem to, čo hovorila pani poslankyňa Bollová, že toto je nie jediný dôvod na nehodovosť na cestách. Ja si myslím, že rozhodne ich je viacej a rozhodne riešiteľných aj touto snemovňou. Keď sa budeme tým zapodievať vážne, tak dokážeme určite prísť s viacerými rozumnými návrhmi, ako znížiť nehodovosť na našich cestách. Ďakujem. Z. Martináková, podpredsedníčka NR SR: V rozprave ďalej vystúpi pán poslanec Madej.